DECRETO 247/2007, do 5 de decembro, polo que se derrogan os decretos 251 e 252/1993, ambos do 7 de outubro,  de réxime xurídico básico do servizo público do Centro de Lousas de Galicia e do Centro de Granitos de Galicia.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 07/01/2008

O Centro de Lousas de Galicia, situado en Sobradelo de Valdeorras (Ourense) e o Centro de Granitos de Galicia, no Porriño (Pontevedra), foron creados pola Consellería de Industria e Comercio, por medio do Decreto 209/1990, do 15 de marzo, que establece a estrutura orgánica da Consellería de Industria e Comercio. Estes centros configuráronse como instrumento de apoio ao sector mineiro galego para a prestación daqueles servizos de formación e investigación tecnolóxica de procesos e produtos, co fin de fomentar a actividade, mellorando o rendemento das explotacións situadas en Galicia e a súa competitividade mediante técnicas de calidade.
Mediante os decretos 251/1993 e 252/1993, do 7 de outubro, estableceuse o réxime xurídico básico do servizo público do Centro de Lousas de Galicia e do Centro de Granitos de Galicia respectivamente, e previuse a súa xestión baixo fórmulas de xestión directa, sociedades de economía mixta ou empresas privadas en réxime de concesión administrativa.
Malia o anterior, polo que á actividade de ensaio e análise se refire, o Real decreto 2200/1995, do 28 de decembro, polo que se aproba o Regulamento da infraestrutura para a calidade e seguridade industrial, co obxecto de lograr a imparcialidade da súa actuación, sinala no seu artigo 26 que os laboratorios de ensaio son entidades públicas ou privadas, con personalidade xurídica propia, debendo levar a cabo as súas funcións con solvencia técnica.
En canto as actividades de investigación e desenvolvemento experimental, estas actualmente concíbense como accións dirixidas a integrarse nos novos procesos produtivos ou de servizos, mediante a oportuna transferencia da tecnoloxía resultante da actividade investigadora e, neste senso, o Real decreto 2609/1996, do 20 de decembro, polo que se regulan os centros de innovación e tecnoloxía, establece como requisito destes a condición de personalidade xurídica propia e a súa legal constitución sen fins lucrativos.
O marco, pois, no que se promulgaron os citados decretos 251/1993 e 252/1993, do 7 outubro, cambiou considerablemente e por iso se articulou a xestión eficaz dos laboratorios de lousas e granitos de Galicia baixo a fórmula xurídica privada de fundación de interese público, de conformidade co actual marco xurídico de xestión de centros de investigación e laboratorios de ensaio.
Á vista do anterior, procede a derrogación expresa dos decretos que regulan o réxime xurídico básico do servizo público do Centro de Lousas e do Centro de Granitos de Galicia.
En consecuencia, por proposta do conselleiro de Innovación e Industria, e logo de deliberación do Consello da Xunta de Galicia, na súa reunión do cinco de decembro de dous mil sete,
DISPOÑO:
Artigo único.-Derróganse o Decreto 251/1993, do 7 de outubro, polo que se aproba o réxime xurídico básico do servizo público do Centro de Lousas de Galicia, e o Decreto 252/1993, do 7 de outubro, polo que se aproba o réxime xurídico básico do servizo público do Centro de Granitos de Galicia, con efectos desde o 8 de febreiro de 2002.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, cinco de decembro de dous mil sete.
Emilio Pérez Touriño
Presidente
Fernando Xabier Blanco Álvarez
Conselleiro de Innovación e Industria